Saak teen Rohde se eksminnares weer uitgestel | Netwerk24
Deur Maygene de Wee 10 Maart 2020 10:34
Die gewese minnares van die veroordeelde moordenaar Jason Rohde se crimen injuria-saak is Dinsdag weer in die landdroshof in Kaapstad uitgestel.
Jolene Alterskye se regsverteenwoordiger, William Booth, het met haar laaste hofverskyning om uitstel gevra sodat hulle vertoë aan die kantoor van die direkteur van openbare vervolgings in die Wes-Kaap kon rig. Booth het Dinsdag aan die hof gesê die vertoë is nog nie gestuur nie en het weer om uitstel gevra om dit te doen.
Alterskye word van crimen injuria aangekla weens die aanmerkings wat sy op sosiale media gemaak het oor onder andere die regter wat Rohde in Februarie verlede jaar tot 20 jaar gevangenisstraf gevonnis het. Sy het teenoor regter Gayaat Salie-Hlophe, die nasionale vervolgingsgesag en die ondersoekbeamptes in die saak uitgevaar.
Rohde is vroeër skuldig bevind aan die moord op sy vrou, Susan, op die Spier-wynlandgoed buite Stellenbosch. Hy is in Desember verlede jaar met streng voorwaardes op borgtog vrygelaat nadat die appèlhof in Bloemfontein vroeër toestemming gegee het dat hy teen sy vonnis mag appelleer.
Die saak is tot 15 April uitgestel.
Meer oor: Jason Rohde | Jolene Alterskye | Crimen Injuria